Cartier (ոսկերչական իրեր)

Cartier (Կարտիե) — ֆրանսիական շքեղ ապրանքների կոնգլոմերատ, որը նախագծում, արտադրում, մատակարարում և վաճառում է զարդեր և ժամացույցներ։ 

1904 թվականին ընկերության հիմնադիրի թոռը` Լուի Կարտիեն, թողարկեց իր ընկերոջ` Ալբերտո Սանտոս-Դյումանի անունով Սանտոս ձեռքի ժամացույցները, որոնք ընկերությանը աննախադեպ հաջողություն բերեցին։ 1906 թվականից սկսած թողարկվում են թանկարժեք քարերով զարդարված ձեռքի ժամացույցներ։ Cartier-ը համարվում է աշխարհի ամենահեղինակավոր ոսկերչական ապրանքներ արտադրող ընկերություններից մեկը։ 2018 թվականին այն ըստ Forbes-ի զբաղեցնում է 59-րդ տեղը աշխարհի ամենաթանկ ապրանքանիշերի շարքում։ Cartier-ը արքունիքին վաճառքի երկար պատմություն ունի։ Մեծ Բրիտանիայի թագավոր Էդուարդ VII-ը Cartier-ը համարում էր որպես «թագավորների զարդ և զարդերի թագավոր»։ 1902 թվականին իր թագադրության համար Էդուարդ VII-ը պատվիրեց 27 տիարա և 1904 թվականին արքայական երաշխիքի հրաման արձակեց։ Նմանատիպ երաշխավորություններ շուտով հետևեցին Իսպանիայից, Պորտուգալիայից, Ռուսաստանից, Սիամից, Հունաստանից, Սերբիայից, Բելգիայից, Ռումինիայից, Եգիպտոսից, Ալբանիայից, Մոնակոյից, ինչպես նաև Օռլեանից։

Պատմություն 

Հիմնադրվել է 1847 թվականին Լուի Ֆրանսուա Կարտիեի կողմից որպես փոքր ոսկերչական արհեստանոց և մինչև 1864 թվականը մնացել է ընտանիքի վերահսկողության տակ։ 1867 թվականին ընկերության արտադրած իրերը ցուցադրվեցին Փարիզում կայացած համաշխարհային ցուցահանդեսում, որից հետո սկսեց աճել նրա ժողովրդականությունը։ 1874 թվականին Լուի Ֆրանսուայի որդին` Ալֆրեդը, ստանձնեց ընկերության ղեկավարումը, բայց Ալֆրեդի որդիներ Լուին, Պիեռը և Ժակն էին, որ ընկերությանը համաշխարհային ճանաչում բերեցին։

1917 թվականին Cartier-ը ստեղծեց ժամացույցների լեգենդար «Տանկ» մոդելը, որի դիզայնը հիշեցնում է Առաջին համաշխարհային պատերազմի ժամանակների անգլիական տանկ։ 1918 թվականին, որպես ամերիկյան զորքերի կողմից Ֆրանսիայի ազատագրման երախտիք, ժամացույցները նվիրվեցին ամերիկյան հրամանատարներին (այդ թվում` գեներալ Ջոն Պերշինգին)։ «Տանկ» մոդելը մինչ այժմ վաճառքում է սկզբնական տեսքով։ 1925 թվականին Cartier-ը Փարիզում մասնակցեց ժամանակակից դեկորատիվ և արդյունաբերական արվեստների միջազգային ցուցահանդեսին, որտեղ նրա ցուցադրությունը կենտրոնականներից մեկն էր։

1933 թվականին հատուկ Մարաքեշի փաշայի համար մշակվեցին անջրաթափանց «Փաշա» ժամացույցները, որոնք նա կարող էր կրել լողավազանում լողալու ժամանակ։ Առաջին ժամացույցները պատրաստվել էին մաքուր ոսկուց։

1930-1950 թվականներին Cartier-ը զարդեր է ստեղծել Էդուարդ VIII և Ուոլիս Սիմփսոն զույգի համար։ Նրանց թվում են երկրագնդի վրա նստած հովազի տեսքով կաբոշոն երեսակմամբ խոշոր շափյուղայով հայտնի կախազարդը, դրվագազարդված ադամանդներով և շափյուղաներով; ծխախոտի ոսկեգույն տուփ, նրա վրա պատկերված քարտեզով, որը ցույց է տալիս ամուսինների ճանապարհորդությունը Եվրոպայում և Հյուսիսային Ամերիկայում. ոսկեգույն կրծքազարդ, պատված ադամանդներով և  W և E սկզբնատառերի ձևով զմրուխտներով և սուտակե թագով՝ Էդուարդի հարսանիքի 20-ամյա տարեդարձի նվերը։ Այս ոսկերչական իրերը նպաստել են Cartier ոսկերչական տան հանրաճանաչության աճին։

1962 թվականին Կարտիե եղբայների մահից հետո ընկերությունը բաժանվեց երեք մասի և վաճառվեց Փարիզի, Լոնդոնի և Նյու Յորքի սեփականատերերին։ 10 տարի անց ընկերությունը նորից միավորվեց։

1972 թվականից Կարտիեն Շվեցարիայում ձեռք բերված ձեռնարկությունում սկսեց ժամացույցների զանգվածային արտադրություն։ 2014 թվականին Cartier ժամացույցի ապրանքանիշը գնահատվեց 2.9 մլրդ դոլար, որով նա երրորդ տեղն էր զբաղեցնում շվեցարական ժամացույցների ապրանքանիշերի շարքում։

Les Must de Cartier-ի առաջացման հետ 1973 թվականին Cartier-ի բուտիկներ բացվեցին ավելի քան 20 երկրներում։ Առավել խոշոր բուտիկներ են գտնվում Նյու Յորքում, Միլանում, Բևեռլի Հիլզում, Հռոմում, Բոստոնում, Սան Ֆրանցիսկոյում, Տոկիոյում, Փարիզում, Շանհայում, Վանկուվերում, Ռուսաստանում, Ղազախստանում և Ուկրաինայում։

Ծանոթագրություններ

Արտաքին հղումներ 
 cartier.com

Ընկերություններ ըստ հիմնադրման տարեթվի
Ընկերություններ ըստ գործունեության